Papersnake/gushiwen huggingface dataset:
张永平鎋作亭于渠河之右予请名以观而通守江
魏了翁（宋代）

渠河有水清且涟，弄丸之暇游其间。
风轻沙暖鸥忘机，天开日烜鱼逃筌。
山中不知岁月改，春洲六度听绵蛮。
闻人昔游不到此，岸容山色如有冤。
永平教孚讼亦简，为我卜筑河之干。
临流兴怀叹不足，因思孔圣感逝川。
岂无日景自北起，亦有天运从东旋。
风霆流形草木贲，星辰垂象郊原宽。
乾坤坎离更见伏，春秋代谢相回环。
虽将此理醒群聩，更向川上观微澜。
存神过化义亹亹，行著羽察心閒閒。
子思渊渊达天德，子车混混穷原泉。
东流不休发吕氏，潺湲远望悲屈原。
圣贤分量已差等，后来承误滋可叹。
或嗟年衰劝努力，或谓时逝宜游盘。
须看龙见水归壑，又识雨降云蒸山。
阴阳翕辟本无閒，俗儒但作死生观。
河南挺生二程子，指示道体镌冥顽。
人能於此发深省，致知格物兹其端。
神徂圣伏二千载，是心长与江瀰漫。
文通为挥五色笔，大篇长句垂不刊。
春风沂泗俨在此，居人莫作渠阳看。
牡丹
张舜民（宋代）

去年岐路遇春残，满院笙歌赏牡丹。
今岁杜陵千万朵，却垂衰泪洒阑干。
冬宵引赠司马承祯
宋之问（唐代）

河有冰兮山有雪，北户墐兮行人绝。独坐山中兮对松月，

怀美人兮屡盈缺。明月的的寒潭中，青松幽幽吟劲风。

此情不向俗人说，爱而不见恨无穷。
今朝
李智远（宋代）

四十三年处世中，梦中成梦又成空。
今朝撒手还归去，木马频嘶物外风。
浣溪沙（即事）
苏轼（宋代）

画隼横江喜再游。老鱼跳槛识清讴。流年未肯付东流。

黄菊篱边无怅望，白云乡里有温柔。挽回霜鬓莫教休。
老屋
裘万顷（宋代）

老屋久欹侧，随宜聊拄撑。
吾今且共住，缘尽会须行。
雨打从教坏，风摇不用惊。
世间虚幻相，聚散本无情。
呈明叔七首 其六
赵蕃（宋代）

岁寒谁觅此穷交，只有梅花发故梢。我坐多言得穷祟，不应于汝更轻嘲。
寿卢方伯廷佐
李东阳（明代）

秣陵花竹卧新庄，画省薇垣旧梦长。长有寿颜红胜酒，尽教诗梦白于霜。

一钱不用买明月，万事无如归故乡。欲采灵芝为公寿，久知仙药是家藏。
列女引
佚名（魏晋）

忠谏行兮正不邪，众妾夸兮继嗣多。
南溪有会景亭处众亭之间无所见甚不称其名予
苏轼（宋代）

为制名曰招隐仍为诗以告来者庶几迁之飞檐临古道，高榜观游人。
未即令公隐，聊须濯路尘。
茆茨分聚落，烟火傍城闉。
林缺湖光漏，窗明野意新。
居民惟白帽，过客漫朱轮。
山好留归屐，风回落醉巾。
他年谁改筑，旧制不须因。
再到吾虽老，犹堪作坐宾。
次蒋志父韵
李曾伯（宋代）

中原百战徯来苏，浸喜衣冠复旧区。
要得一行须老将，曾何千虑付狂夫。
山川感慨诗难尽，烟火萧条酒尚无。
若问西湖已芜没，望穷惟有几浮图。
雨中海棠
张九成（宋代）

玉脆红轻不耐寒，无端风雨苦相干。
晓来试卷珠帘看，蔌蔌飞香满画栏。
海棠图
崔涂（唐代）

海棠花底三年客，不见海棠花盛开。

却向江南看图画，始惭虚到蜀城来。
尹学士自濠梁移倅秦州
宋祁（宋代）

于役三年远，论兵两鬓斑。
不辞征戍苦，要作破羌还。
楯墨应圜熟，兜烽报永闲。
浮舠背淮服，盘马入秦关。
遂阁雠书笔，仍馀聚米山。
忆君他夕恨，遥向陇云间。
送叶若矶之金陵竭信庵
柴望（宋代）

一片斜阳落渡头，青衫乌帽独登楼。
江流建业三千里，山色淮登数百州。
都督正开羊祜府，谁人得上李膺舟。
此行不为扬州鹤，一字犹堪万户侯。
生涯
陆游（宋代）

生涯数畦采，心事一溪云。
樵担斜阳下，渔歌静夜闻。
门无俗驾到，厨有远泉分。
但了麴糱事，功名乌足云！
和鲍倅
吴芾（宋代）

彯缨谁不是王臣，抗志如今有几人。
坠典固尝深探讨，颓纲犹几许弥纶。
拟归旧隐消残腊，旋买新田作好春。
圣主搜扬方侧席，不应无术济生民。
太常引·广寒宫殿五云边
汪元量（宋代）

广寒宫殿五云边。看天上、烛金莲。香袅御炉烟。拥彩仗、千官肃然。世间王母，月中仙子，花甲一周天。乐指沸华年，更福寿，千年万年。
菩萨蛮（公时在泉幕，有怀汪彦章而作。以当路多忌，故托玉人以见意。）
黄公度（宋代）

高楼目断南来翼。玉人依旧无消息。愁绪促眉端。不随衣带宽。

萋萋天外草。何处春归早。无语凭栏杆。竹声生暮寒。
送总督宋中丞南塘公入坐院诗
湛若水（明代）

同年宦中外，于今馀十人。揆之三百中，三十能一存。

其馀未可计，零星与飞烟。倦鸟思白云，健鹗翀青天。

云散何时合？高歌开别尊。
寄和水部马郎中题兴德驿，时昭义已平
李商隐（唐代）

仙郎倦去心，郑驿暂登临。水色潇湘阔，沙程朔漠深。

鹢舟时往复，鸥鸟恣浮沉。更想逢归马，悠悠岳树阴。
睢阳行
许缵曾（清代）

大江之南多木客，古树深篁从窟宅。禹鼎销沉老魅骄，野火游窟兆形魄。

嘻嘻出出逞神奸，空梁夜啸霜天碧。年年里巷攘鱼腥，逡巡社公常避席。

有时幻作美丈夫，乌帽猩袍服御都。山魈按拍斑狸舞，桂棹兰桡泛五湖。

采莲女儿樊素口，木下三郎求配偶。宝马云骈天际迎，倾城颦笑供箕帚。

从此民间勤报赛，爟火村村凝叆叇。豪门娶妇亦危疑，先奏神弦羞沆瀣。

椤伽庙貌更崔嵬，绣幕珠帘霄汉开。兰堂处处笙歌竞，彩鹢朝朝鼓吹来。

画屏广列夫人坐，清扬妙相垂倭堕。祝史乘机垄断张，阿母新来口侈侈。

三吴今古如长夜，狐鸣篝火腾欺诈。蚩蚩不复畏三章，豚蹄斗酒求神赦。

更有红裙白面郎，踏青拾翠游芳塘。长吏催科百不应，卖得新丝往上方。

数百年来尚奸宄，江河日下谁能止？淫昏牲醴埒烝尝，跛觋妖巫餍羊豕。

龙虎真人道行高，捡校功曹山鬼号。频年尺一到江左，揶揄玩愒如弁髦。

睢阳学士金闺彦，夜深常侍明窟殿。金符大旆挟风霆，冰心苦节绥南甸。

长空郎月照江涛，于菟出走苍狼逃。木石之怪夔罔两，犹向人间索五牢。

中丞飞檄榜通衢，沉其土偶庐其居。故鬼行，新鬼窜，阴霾扫荡天清虚。

君不见狄梁公西门豹，水孚沉三老焚妖庙。又不见旌阳尹昌黎伯，斩蛟驱鳄服以德。

从来忠信孚豚鱼，千秋敦史铭金石。公令入朝带剑履，前席殷勤报天子。

玺书赫濯神祇惊，日丽中天民受祉。有道之时鬼不灵，当今海内长如此。
清平乐·羞娥浅浅
杨师纯（宋代）

羞娥浅浅。秋水如刀剪。窗下无人自针线。不觉郎来身畔。相将携手鸳帏。匆匆不许多时。耳畔告郎低语，共郎莫使人知。
近于小圃筑堂名曰秀野隔河插木芙蕖旧有诗云
张侃（宋代）

二十四番花信风，凝脂剪翠巧妆容。谁言桃李芳春后，不似沿流锦绣中。
与杭州薛司户登樟亭楼作
孟浩然（唐代）

水楼一登眺，半出青林高。帟幕英僚敞，芳筵下客叨。
山藏伯禹穴，城压伍胥涛。今日观溟涨，垂纶学钓鳌。
初冬同诸子载酒白云洞五首 其五
何吾驺（明代）

尘梦劳劳叹独醒，奇情物外与谁争。二仪馀唾山俱响，十步新声客尽惊。

载酒仙亭留寤寐，赏心云壑寄嘤鸣。晚阴细雨漫空至，得似樵君送我情。
送张子韶谪居南安
郭知运（宋代）

棱棱直节振朝班，孤剑冲风夜度关。
东海波涛明主德，西江烟雨逐臣颜。
霜青枫老丹成树，月落猿啼泪满山。
横浦栖迟君莫恨，已留名姓在人间。
谨和老人欲还故庐
洪咨夔（宋代）

飕飕破屋小青裯客枕频年寄道周。行止非人真可笑，
穷通有命尚何愁。春风旧垒双飞燕，
宿雨新巢百拙鸠。信是还家贫亦好，
德人何处不天游。
舟中杂诗 其一
黄兆麟（清代）

牛羊下夕阳，薄暝散层麓。一叟荷樵归，蹋烟入茅屋。

渔舟争渡荷，夜气沈溪曲。孤云扶月来，窥我隔修竹。

篷窗筛碎影，斜映一篇读。万籁寂无声，江水澹凉绿。

寥寥玄化间，生意幽然足。
晚憩白鹤庙寄句容张少府
徐铉（宋代）

日入林初静，山空暑更寒。泉鸣细岩窦，鹤唳眇云端。

拂榻安棋局，焚香戴道冠。望君殊不见，终夕凭栏干。
郊庙歌辞。祭汾阴乐章。寿和
苏颋（唐代）

礼物斯具，乐章乃陈。谁其作主，皇考圣真。

对越在天，圣明佐神。窅然汾上，厚泽如春。
次韵夏均父寄曾元素三首 其二
释德洪（宋代）

文章风节冠中朝，耸壑昂霄太华高。想见山阳宾从上，醉围佳丽写临皋。
句 其六
谢逸（宋代）

百叶梅梢拂掠黄，风摇雨练亦凄凉。
闽中秋思
翁卷（宋代）

客愁无定迹，几处冒风埃。
逢得家乡便，凭将信息囘。
海烟蛮树湿，秋雨瘴花开。
旧日越王国，吾今身再来。
梅花两绝句 其一
朱熹（宋代）

溪上寒梅应已开，故人不寄一枝来。天涯岂是无芳物，为尔无心向酒杯。
大暑舟行含山道中雨骤至霆奔龙挂可骇
范成大（宋代）

隤云暧前驱，连鼓讧后殿。
骎骎失高丘，扰扰暗古县。
白龙起幽蛰，黑雾佐神变。
盆倾耳双聩，斗暗目四眩。
帆重腹逾饱，橹润鸣更健。
圆漪晕雨点，溅滴走波面。
伶俜愁孤鸳，飐闪乱饥燕。
麦老枕水卧，秧稚与风战。
牛蹊岌城沉，蚁隧汹瓴建。
水车竞施行，岁事敢休宴。
咿哑啸簧鸣，轣辘连锁转。
骈头立妇子，列舍望宗伴。
东枯骇西溃，寸涸惊尺淀。
嗟余岂能贤，与彼亦何辨？
扁舟风露熟，半世江湖遍。
不知忧稼穑，但解加餐饭。
遥怜老农苦，敢厌游子倦？
春日集海幢丈室呈乐和尚
释古易（明代）

海烟晴捲法堂开，词客相过次第裁。野寺正当逢上巳，疏钟频得共登台。

风回鹤影移吟榻，泉带荷香入茗杯。自此芳踪追白社，同群还是旧宗雷。
通州遇老母生日
邵宝（明代）

去岁兹辰正在家，笑倾春酒对梅花。日长自计还千算，地远谁教各一涯。

天上鸾书重雨露，山中萱室自烟霞。凭谁为报真消息，己谢秋风奉使槎。
为孟希圣题孛落鹌鹑画扇
俞德邻（宋代）

下车式怒蛙，为爱蛙有气。秋风化为鹑，乃复有斗志。

丛丛槲叶边，身睨而视。虽非纪渻鸡，宛类浮图鸷。

因知气苟存，百变终不惴。斯人倘若斯，似可敌王忾。

云胡万夫特，甘受巾帼遗。鹑兮尔固微，或者宁不愧。
东上拜罗首墓
艾可叔（宋代）

驿道百年墓，征衣四世孙。
冲风行木叶，藉雪拜松恨。
老觉貂裘敝，贫惟铁砚存。
倘徼先世福，犹足醉丘原。
古诗为杨中翰母中翰生十日而亡其母
袁宏道（明代）

十日无知识，那知有慈母。稍长听人言，一言一酸楚。

辟如少唐听，原不知乡土。从人问闾庐，悲咽泪如雨。

哀怨本由衷，焉知涕无从。一封黄纸诏，十里白杨风。
寄信上人
吕本中（宋代）

笑语三年别，舟航十里淮。新霜变草木，好雨过风霾。

万事不如意，一生常好乖。何因伴明月，特地入君怀。
石竺山二十咏
刘克庄（宋代）

曾瞒张茂先，亦诳关尹喜。
嗟余双眼白，任汝半空紫。
玲珑四犯 栏影
周祖同（清代）

凉月西斜，拓卐字疏疏，飞白低认。半掩回廊，何似晓来平正。

刚是侧倚春人，只里外、两边谁省。靠粉墙、送得灯来，端的玉钩愁损。

矮枝红叶疑飘尽，渐周遮翠桐移近。重重不碍弓鞋步，无奈玲珑难凭。

围著水上红桥，浸入双行凄冷。问碧城多远，应一样朦胧影。
得秉常南安见寄
张诩（明代）

和句封来梅岭外，看花人坐草庵前。昔年兄弟今分路，万里风波独泛船。

伏枕觉还灯寂寂，伤心秋更雨连连。竿头点检丝纶在，乘月还来钓海天。
踏莎行·古屋丛祠
张孝祥（宋代）

古屋丛祠，孤舟野渡。长年与客分携处。漠漠愁阴岭上云，萧萧分意溪边树。
我已北归，君方南去。天涯客里多岐路。须君早出瘴烟来，江南山色青无数。
鹅湖仁寿寺
韦骧（宋代）

环抱烟云峰，坦夷杉松径。古寺聊税鞅，忻然遇幽胜。

跻攀上崖阁，足以远眺听。秋花或丹紫，残蝉尚呼应。

著处有佳趣，征途自无定。临风诵韩诗，两事皆害性。
古风五十九首·其五
李白（唐代）

太白何苍苍，星辰上森列。
去天三百里，邈尔与世绝。
中有绿发翁，披云卧松雪。
不笑亦不语，冥栖在岩穴。
我来逢真人，长跪问宝诀。
粲然启玉齿，授以炼药说。
铭骨传其语，竦身已电灭。
仰望不可及，苍然五情热。
吾将营丹砂，永与世人别。
书祁居之家小阁
周紫芝（宋代）

李渤筑长堤，三千五百尺。为我绝平湖，遂识柴桑宅。

高人淡无绝，小室自生白。倚壁横两床，并坐可四客。

时闻苍蝇馆，不厌蜗牛馘。谁知湖尾山，抱负萦水石。

繁阴庇芳姿，收拾在几席。天地本高明，胸次有宽窄。

固应世外境，颇与俗眼隔。我欲为君留，雨意良霂霢。

对眠分小窗，夜语要剧会。须臾携被来，更待风雨夕。
无名歌
殷济（唐代）

天下沸腾积年岁，米到千钱人失计。附郭种得二顷田，磨折不充十一税。

今年苗稼看更弱，枌榆产业须抛却。不知天下有几人，但见波逃如雨脚。

去去如同不系舟，随波逐水泛长流。漂泊已经千里外，谁人不带两乡愁？

舞女庭前厌酒肉，不知百姓饿眠宿。君不见城外空墙遥，将军只是栽花竹。

君看城外恓惶处，段段茅花如柳叶。海燕衔泥欲作巢，空堂无人却飞去。
题玄武禅师屋壁
杜甫（唐代）

何年顾虎头，满壁画沧洲。
赤日石林气，青天江海流。
锡飞常近鹤，杯渡不惊鸥。
似得庐山路，真随惠远游。
送王主簿弃官归建昌
郭祥正（宋代）

老着青衫羞望舶，自笑风船禁不得。拂衣高咏归去来，我有麻源三亩宅。

朝餐太阳茹紫芝，时时更作方平客。肯嗟垂橐少黄金，儿孙只用传清白。
梅花
郑獬（宋代）

梅爱山傍水际栽，非因弱柳近章台。
重重叶叶花依旧，岁岁年年客又来。
尹绿坡闲吟所
王镃（宋代）

苔痕分路见人家，犬护篱根卧落花。
一片林塘诗境界，四时花果隐生涯。
锄山拣日春栽药，汲水和云夜煮茶。
耕录有文须点看，旋摇松露入原砂。
田舍杂兴怀长兄四首
廖行之（宋代）

遥知此日黄初起，颇忆平生马少游。
薄有田园奉甘旨，苦无机械与沈浮。
如今官事真谁了，底事周南独子留。
白发倚门还念否，令人翻动北山讴。
梅花六首 其四
赵蕃（宋代）

梅从何逊骤知名，句入林逋价转增。佳故品题因度远，暗能摸索为香凝。

每逢陈迹空搔首，不见斯人但服膺。菊径依依怀靖节，瓜田草草念东陵。
怪石
范端臣（宋代）

人间足安危，顷刻异候状。
唯应山中石，不爱客尘障。
搜奇贮元龙，飞云劳鲁望。
答筹堂见招 其五
李俊民（金朝）

日日言归未得归，白头才是入山时。依前却趁逍遥出，惭愧山灵我不知。
浯溪
文子璋（宋代）

漫郎直笔老文□，太师□字尤卓荦。
天然二妙刻苍崖，墨本传来重如璞。
三年流客居萧嶷，甚欲一来观此碑。
尽被前贤刚说破，手磨苔刻难为辞。
为子从来止于孝，古以敝屣匹天下。
□□神武妖氛清，南内凄凉泪血洒。
一时大业中兴唐，万世□□□虎狼。
从今罪案休拈起，只挹□□与元郎。
牡丹
唐彦谦（唐代）

青帝于君事分偏，秾堆浮艳倚朱门。

虽然占得笙歌地，将甚酬他雨露恩。
浣溪沙
王哲（金朝）

大道无名似有名。达磨面壁九年清。释迦坐雪六年精。夺得真空真妙用，一通门里出圆明。大罗天上聚圆成。
偈颂一百五十首
释心月（宋代）

蜀山楚水，江北江南。
步步稳密，念念相谙。
前三三后三三，眨上眉毛早不堪。
凛凛孤风藏不得，倒骑角虎出山来。
大唐国里人无数，糓酒糓糟唤不回。
唤得回，笑容未动，
牙爪先开。
越问·神仙
孙因（宋代）

阳明太元之天兮，乃群仙之所游。
有金堂与玉室兮，挹方丈与瀛洲。
伯经得道□泉兮，乘云气於木杪。
仙公韬光丹井兮，发函书於船头。
骑青骡以入市兮，蓟子训之卖药。
切鲻鱼以作脍兮，介元则之垂钩。
弘景寄迹钓槎兮，隐吏栖於梅市。
广信驾龙白日兮，羽人萃於丹丘。
撷芝草以为侣兮，左元放之金液。
餐桂屑而钦水兮，范少伯之扁舟。
炼日精以回形兮，虞翁色若婴孺。
位上沮而标籍兮，思玄迹混俗流。
严青能服石髓兮，终断谷而轻举。
伯阳炼成神丹兮，虽蜕形而不留。
御天风而上征兮，与日月以齐寿。
皆地胜之所招兮，举尘寰而少仇。
客曰神仙信有兮，特秘怪而难求。
吾闻越多隐君子兮，试详言而旁搜。
闻雁
芮复传（清代）

平沙浅渚耐寒霜，叫破燕云忆断行。莫怪芦汀眠不稳，衡湘虽好是他乡。
哀射洪陈隐居
度正（宋代）

忆昔牝晨日，孤忠贯日星。
川流平处静，山色本来青。
浩浩何终极，嗟嗟尚典型。
我思人不见，极目涕双零。
五更一点月照窗几以为晓也披衣视之雪厚至尺
李石（宋代）

雪片成孤立，蟾华与共游。
从教惊蜀犬，曾是喘吴牛。
蹲石依松瘦，寒溪映竹流。
遥知明岁稔，携酒上南楼。
对酒
李英（清代）

饮者之名历代传，刘伶李白酒中仙。六旬花甲须臾事，人世几何享百年。
次韵董令升四咏 其一 寻幽亭
朱翌（宋代）

帝遣银河下太微，馀波散绕野人扉。此行步步有佳处，盘礴孤亭试解衣。
偈颂一百二十三首
释普度（宋代）

说禅说道，撒土撒沙，
半山终不也随邪。重阳定在九月九，
东篱何处无黄花。
送张子敬湖南宣慰司都事
方回（元代）

湘水绿，湘山青。南衡岳，北洞庭。
太微翼轸相纬经。上直长沙老太星，
其下潭府甲南溟。有芷弥岸兰弥汀，
骚太墨客纫芳馨。丹砂黄金翡翠翎，
日中百贾喧雷霆。艳舞皓歌酣旗亭，
王宫细腰夸娉婷。如斗如蜜餐楚萍，
谁其能赋吊独醒。厥今宣幕小朝廷，
如君太物犹典刑。可振儒铎鸣道铃，
无使斯文沦晦冥。南轩大名揭南斗，
南轩旧轩无恙否。君能一出扶颠手，
亦足与之同不朽。
题研六言四首
刘克庄（宋代）

无驳杂者其色，不磷缁者其德。
方岩求之不得，后村不求而获。
同李司封苏文选游圣禅寺一首
宗臣（明代）

有寺焚香在，何人结驷来。露花如雨落，贝叶不春开。

听法龙依水，窥禅鸟下台。尘心忽到此，那得遽如灰。
水调歌头
葛长庚（宋代）

吃了几辛苦，学得这些儿。蓬头赤脚，街头巷尾打无为。都没蓑衣笠子，多少风烟雨雪，便是活阿鼻。一具骷髅骨，忍尽万千饥。

头不梳，面不洗，且憨痴。自家屋里，黄金满地有谁知。这里一声惭愧，那里一声调数，满面笑嘻嘻。白鹤青云上，记取这般时。
句
徐似道（宋代）

叶从秋后变，色向晓来红。
寒食
赵鼎（宋代）

寂寂柴门村落里，也教插柳记年华。
禁烟不到粤人国，上冢亦携庞老家。
汉寝唐陵无麦饭，山溪野径有梨花。
一樽径籍青苔卧，莫管城头奏暮笳。
题唐德明秀才玉立斋
杨万里（宋代）

坡云无竹令人俗，我云俗人正累竹。
玉立斋前一万竿，能与主人相对寒。
看竹哦诗笔生力，山童怪予遽忘食。
不但不可一日无，斯须无此看何如。
诗成欲写且复歇，恐竹嫌诗未清绝。
丁宁一竿不可除，竹亦何曾减风月。
孚舟亭新成赋十绝
方回（元代）

傍石横陈八柱亭，一篷撱矮似船形。
松声浪作风涛吼，何处风涛不惯经。
柳梢青
杨慎（明代）

酥雨才收。猩红谢馆，蛾经秦楼。忙杀东君，牡丹缠脚，芍药梳头。

藏鸦杨柳风流。正好系、班骓紫骝。窈窕洲边，温柔乡里，莫负歌喉。
天仙子（代人送希文）
吕渭老（宋代）

楼下辘轳横露井。楼上婵娟开晓镜。下楼难忘上楼时，风未定。帆不正。簌簌珍珠挥尘柄。

眉上新愁吹不醒。别酒未斟歌未忍。雪中梅下定重来，烟暝暝。肠寸寸。莫放笛声吹落尽。
题教猎小照
戴亨（清代）

不愿学迂儒，终岁朱墨涂。残书不愿腰金紫，蜗角浮名撄祸枢。

不愿长生学枯槁，不愿选佛髡髭须。爨下无薪盎无米，妻子呻吟愁欲死。

身中无衣囊无钱，壮士低眉无好颜。首阳饿夫何足道，端木货殖称高贤。

但能规利博温饱，铸冶洒削人争传。埋照韬精每相抑，英风有时难自戢。

雕鹗横秋厉羽翰，劲气抟空思攫击。昔曾写作郊猎图，角弓羽箭神龙驹。

风沙萧萧原野阔，一日怒杀三封狐。今复绘图坐秋野，丹穴双雏随上下。

秋水为神玉为骨，环立渥洼汗血马。昂首嘶风若待驰，指授射御何潇洒。

王济爱马谢爱山，马有神骏山幽雅。旷士襟期烈士胸，欲将二子归陶冶。

莫但拘牵纸上文，坐谈经济成虚假。
明月
祁德琼（清代）

明月当空照，长河万里秋。井梧千叶尽，篱菊一樽幽。

雁度云间影，猿啼岭上愁。萧萧玉佩冷，对景怯登楼。
华阳吟三十首
白玉蟾（宋代）

拄杖随身入武夷，幔亭峰下雪花飞。
行从九曲山头看，万壑千岩翠打围。
落花十绝
冯时行（宋代）

幽栖竹路满苍苔，花拥柴扉午未开。
可是春风料理得，时吹一片过窗来。
闻莺
于敖（唐代）

玉绳河汉晓纵横，万籁潜收莺独鸣。

能将百啭清心骨，宁止闲窗梦不成。
同家弟用前韵谢判府惠酒
陈与义（宋代）

衔杯乐圣便称贤，无酒犹堪卧瓮间。
使者在门催仆仆，麯车入梦正班班。
不烦白水真人力，来自青城道士山。
千载王弘同并美，未应杞菊赋寒悭。
日饮知非贫士宜，要逃语阱税心鞿。
所须唯酒非虚酒，以醉为乡可径归。
鹦鹉鸬鹚俱得道，螟蛉蜾蠃共忘机。
狂言戏作麻姑送，无奈阍人与我违。
夏云峰 晚登南楼观云作
沈谦（清代）

水远帆低，山围树合，云起小楼日暮。惊夭矫、青鸾并下，爱绰约绛莲齐吐。

更重重、蕴火含烟，似欲借、向风乱烧平楚。问何处阳台，连朝傍晚，幽期宋玉曾赋。

香阁深深看不见，况顷刻溟濛，竟迷江路。停杯望、一心辗转，垂带坐、双眸凝注。

总莫怪、换狗更衣，却全似伊行，言语无据。就倚遍阑干，轻阴不散，又作半天疏雨。
诸公皆和诗再用韵并属湛挺之七首
赵蕃（宋代）

翰墨平生友，江山数面亲。
诵骚悲楚国，访古失秦民。
丘壑岂无趣，尘埃空此身。
风行思数数，粮食厌频频。
读史
陈宓（宋代）

巧哉吕相国，千金买名姬。
设计售子楚，自诧居货奇。
一死博富贵，大黠宁非痴。
人力信莫及，天道吾不欺。
瞻仰盛京宫阙念祖宗创业艰难恭赋二十韵
胤禛（清代）

奉命趋辽海，猗欤仰旧宫。逶迤龙脉远，詄荡凤城雄。

念昔开洪造，乘时建武功。师征方自葛，考卜重迁酆。

一剑风尘际，三陲指顾中。神威宣率土，皇极协苍穹。

式廓弥增壮，维垣遂克崇。八门连阃域，双阙竦高空。

曳佩千官列，输琛万国同。兵农咸定制，礼乐渐移风。

爰及纯熙介，覃敷景历融。寰区欣奠鼎，故里抱遗弓。

沛邑恩优渥，舂陵望郁葱。星躔争拱北，王气本从东。

绵瓞钟灵盛，凝庥后裔蒙。圣慈殷孝享，敕谕遣微躬。

肃睹兴京胜，恭承祀典隆。丕基劳栉沐，奕叶荷帡幪。

槚松灵祗护，檐楹肸蚃通。祖宗光烈在，明发惕愚衷。
荷华
陈襄（宋代）

翠盖田田绿，繁华艳艳红。
有容欺水国，无力舞秋风。
缓步迎潘后，纤腰学楚宫。
涉江人不见，两桨石城东。
谒表忠祠有述
王世贞（明代）

圣皇肇贻厥，元孙嗣绳其。武略或不竞，文治所优为。

诸王擅国封，分布若置棋。称诏行罚赏，匠意创车旗。

是时上威令，颇不出京师。黄齐托肺腑，力以身任之。

周叔既远窜，齐谷复长羁。北平有髭王，属尊功不卑。

望气若龙虎，养卒皆熊貔。削地错已愚，夺国宁所宜。

谋泄汉使僇，渔阳动征鼙。横驱属国胡，席卷燕南垂。

庙谟太草草，名使乳臭儿。蹀血白沟河，肉骨蔽陵坻。

盛侯颇能军，平保壮偏禆。一此或一彼，天心讵能知。

桓桓铁尚书，矫矫六出奇。东昌不茅靡，济南汤其池。

有斐天台生，密勿主所葵。肆赦赦不行，用间间不疑。

大厦既将颠，一木焉能支。飞楫渡大江，群情遂乖离。

三辅拟勤王，姚守已俘累。朱邸献重关，将相请密期。

举宫为煨烬，谁辨真龙尸。魏公元勋后，不以密戚移。

甘作请室囚，竟终首阳饥。始祸复何言，纵体任刲■。

天台乃甚口，五宗悉参夷。铁公气犹劲，慷慨了不悲。

自余诸名俊，卿尹暨曹司。俱怀吠犬忠，不识尧为谁。

而彼景中丞，趋朝独逶迤。荆卿术未讲，豫让心空驰。

噀血喷北风，捐胫付东馗。如闻九原辙，故主未可追。

长寝事已毕，何烦论安危。笑彼崩角者，次第死胥靡。

拂郁二百年，身碎节不亏。君王沛明诏，彷佛异代思。

加恩录后人，所在为致祠。建康殉节地，群灵当格斯。

故主犹若敖，焉能不攒眉。侑食懿园席，行当待来兹。
景易读书潮连赋此勖之
陈献章（明代）

日往则月来，东西若推磨。及时愿有为，何啻短檠课。

强者能进取，不能空坠堕。四书与六经，千古道在那。

愿汝勤诵数，一读一百过。嗟予老且病，终日面壁坐。

古称有志士，读书万卷破。如何百年内，能者无一个。

书生赴场屋，势若疾风柁。不悟进为退，反言勇者懦。

吾闻邵康节，撤席废眠卧。又闻范仲淹，画粥充饥饿。

砥柱屹中流，有力始能荷。汝患志不立，不患名不大。

师友为汝资，薪水为汝助。黾勉在朝夕，用为老夫贺。
杜甫骑驴游春图
释绍昙（宋代）

客路如天远，吟身太瘦生。
无家归未得，策蹇傍春行。
寄题徐都官新居假山
梅尧臣（宋代）

太湖万穴古山骨，共结峰岚势不孤。
苔径三层平木末，河流一道接墙隅。
已知谷口多花药，只欠林间落狖鼯。
谁侍巾鞋此游乐，里中遗老肯相呼。
次韵集三杯事
洪皓（宋代）

百拜三行愧且愁，聊通大道税予囚。
味酾且作回桡计，得趣将为蓝尾谋。
草圣欲传仍脱帽，宝刀应弄未投裘。
缦歌六代兴亡国，小阮客来夜艾休。
遣怀绝句（七首）
顾璘（明代）

涧冷菖蒲翠，山春踯躅红。
草惊秋尽火，树厌夜深风。
瓜洲道中送李端公南渡后归扬州道中寄
刘长卿（唐代）

片帆何处去，匹马独归迟。
惆怅江南北，青山欲暮时。
小玉蕊花
刘倓（宋代）

蔌蔌碎金英，丝丝镂玉茎。
步摇钗朵见，老眼为增明。
长安客感
雍陶（唐代）

客泪如危叶，长悬零落心。
况是悲秋日，临风制不禁。
秋兴
陆游（宋代）

修蔓丛篁步步迷，山村东下近鱼陂。
钓归恰值秋风起，棋罢常鱼日景移。
病叶辞枝应有恨，侯虫吟壁故知时。
残年我亦悲摇落，薄暮空囊又有诗。
村溪放艇 其一
嵇璜（清代）

丹枫醉缬暮霞天，林外溪声答涧泉。此际何人领秋意，偶飞一叶到渔船。
春晚
陆游（宋代）

今年病过春，得健春欲尽；更堪风雨横，红湿栖绿润。
一笑本自难，造物复尔吝。
榆荚堆平阶，柳絮飞作阵。
尘埃生破榼，霜雪满衰鬓。
平生慕陶谢，著语终不近。
松江
司马光（宋代）

秋风索索连江起，暮过烟波十余里。
长芦瘦竹映渔家，灯火渺茫寒照水。
偈颂十九首 其十一
释绍昙（宋代）

大地踏翻无寸土，昆虫介甲绝行踪。护生禁足元勋在，圆觉伽蓝一扫空。
用诸公本韵各和一篇共三首 其一
苏颂（宋代）

早陪鹓鹭侍丹闱，旋见夔龙陟近司。西阁屡观新诏草，东曹犹记旧文移。

半途霄壤成分异，几岁江湖役梦思。席面故人皆显重，可怜颜尉独厖眉。
思佳客
吕渭老（宋代）

深夜槐风析酲惺。露荷凉气满西庭。凭栏小语花梢月，缓步偷拈石上萤。

秋意早，暑衣轻。殢人索酒复同倾。大家沈醉还高枕，一任西楼报五更。
宫词
杨皇后（宋代）

辇路青苔雨后深，铜鱼双钥昼沉沉。
词臣还有相如在，不得当时卖赋金。
诀外与鸾儿
刘祖满（明代）

飞琼曾报玉楼成，将驾青虬上玉京。三载未偿夫妇债，一年难玉母儿情。

鹃辞蜀国仍称帝，鹤到辽城亦姓丁。去去不须伤往事，等闲捡点白云程。
华清怀古
李周（宋代）

胡雏铁骑正纵横，环上罗衣血染腥。
蜀道归来应悔祸，香囊特地泣娉婷。
送梵才上人归天台巉
许懋（宋代）

北岫巉巉敞佛居，诗翁安隐类逃虚。
平生节行清无玷，到老精逃健有余。
门俯清江轩挂月，昼吟佳景夜观书。
黄山俗客嗟官缚，不得梯云款净卢。
春夜隔江望扬州城
吴龙翰（宋代）

烟树芜城熨不开，夜深灯火照楼台。
欲披紫绮过江去，月冷沧洲待鹤来。
酬孙延仲龙图
欧阳修（宋代）

洛社当年盛莫加，洛阳耆老至今夸。
死生零落余无几，齿发衰残各可嗟。
北库酒醪君旧物，西湖烟水我如家。
已将二美交相胜，仍枉新肩丽彩霞。
题刘知县后隆堂
王庭圭（宋代）

五季列壤争未休，庸儿崛起操锄耰。朝为吴臣暮归楚，黥髡盗贩更据州。

君家大傅出奇策，气压百万奸夫谋。一朝谈笑解纷乱，辞爵却归东海头。

自言其后必隆盛，庆源远与江河流。昔时杨宝所活一黄雀，犹能四叶清德传至彪。

又闻何敞阴功唯治狱，天遣使者赐策何其优。有如大傅安堵十万户，宜令后世衮衮生公侯。
次韵吴竹修立秋日
陈著（宋代）

白帝来时赤帝归，年年流转不违时。
书镫有约花先喜，庭树无情叶自知。
楸市漫劳兵后梦，莼乡仅免客中思。
老躯便动衣裘想，胠箧其如穴壁儿。
松云轩为陶希文先生题
童轩（明代）

当轩植长松，苍翠堕寒玉。风吹白云来，就我檐端宿。

我昔挟策白，排云叫天扉。胸中一万字，五色云锦辉。

当时一出真堪重，直欲擎天架梁栋。何知匠石匪奇工，缩手旁观不能用。

归来巢云入云中，翩然解组凌飞鸿。风流酷似孟夫子，孤高不减庐山翁。

朝看松上云，暮抚云下松。云开绝壁倚翠色，蜿蜒千尺蟠虬龙。

怡情爱此云松好，金粉堆香晴不扫。怒涛翻壑泻长空，老鹤一声山月小。

此时抱云松下眠，红尘不到心悠然。梦回散发一长啸但见，白云万顷秋无边。

君不见长安重桃李，卖松入市难求利。又不见孤云离海东，漠漠还山寻旧踪。

云飞无心任舒卷，松劲有节欺霜风。悠扬不学肤寸合，偃蹇岂与群芳同。

长材辜负廊庙器，大志蹉跎霖雨功。白衣苍狗自千变，何年十八君为公。
和徐侍郎兼呈郑渔仲 其一
释慧空（宋代）

徐卿天上石麒麟，天遣来清地下尘。一扫明珠三百斛，尽情乞与世间人。
颂古三十一首
释梵琮（宋代）

草里伤人血溅流，等闲解著毒蛇头。
炎炎恶风冲天上，赫日光中结蜃楼。
挽赵秋晓
李春叟（宋代）

百尺楼中眼孔高，气吞余子等儿曹。
才名赫赫天公妒，罚作人间诗酒豪。
偈颂一百二十三首 其七十五
释普度（宋代）

大机圆应，大用无方。扑碎破沙盆，灭却正法眼。要津把定，佛祖潜踪。

正案傍提，百发百中。
西园
范浚（宋代）

路入西园绕绿苔，我来倚杖一徘徊。霜林有树叶皆落，风榭无人花自开。

奴橘甘酸千百颗，侯梅萧薄两三栽。幽人自是便幽胜，终日孤吟只费才。
王古樵观予苦疮鄙句遂自赋眉遭二韵各二首因次其韵为戏 其一
方一夔（宋代）

老去疮残拟炙眉，暂凭酒力引风卮。久疏朋友惭多病，薄买田园费学医。

吟罢肩寒生轸粟，坐来形槁似枯梨。浮生自笑多磨障，画癖书痴发旧痍。
看松庵记
宋濂（元代）

龙泉多大山，其西南一百馀里，诸山尤深，有四旁奋起而中窊下者，状类箕筐，人因号之为匡山。山多髯松，弥望入青云，新翠照人如濯。松上薜萝，纷纷披披，横敷数十寻，嫩绿可咽。松根茯苓，其大如斗，杂以黄精、前胡及牡鞠之苗，采之可茹。

吾友章君三益乐之，新结庵庐其间。庵之西南若干步有深渊二，蛟龙潜于其中，云英英腾上，顷刻覆山谷，其色正白，若大海茫无津涯，大风东来辄飘去，君复为构“烟云万顷亭”。庵之东北又若干步，山益高，峰峦益峭刻，气势欲连霄汉，南望闽中数百里，嘉树帖帖地上如荠，君复为构“唯天在上亭”。庵之东南又若干步，林樾苍润空翠，沉沉扑人，阴飔一动，虽当烈火流金之候，使人翛翛有挟纩意，君复为构“清高亭”；庵之正南又若干步，地明迥爽洁，东西北诸峰，皆竞秀献状，令人爱玩忘倦，兼可琴、可奕，可挈尊罍而饮，无不宜者，君复为构“环中亭”。

君诗书之暇，被鹤氅衣，支九节筇，历游四亭中，退坐庵庐，回睇髯松，如元夫巨人拱揖左右。君注视之久，精神凝合，物我两忘，恍若与古豪杰共语千载之上。君乐甚，起穿谢公屐，日歌吟万松间，屐声锵然合节，与歌声相答和。髯松似解君意，亦微微作笙箫音以相娱。君唶曰：“此予得看松之趣者也。”遂以名其庵庐云。

龙泉之人士，闻而疑之曰：“章君负济世长才，当闽寇压境，尝树旗鼓，砺戈矛，帅众而捣退之，盖有意植勋业以自见者。今乃以‘看松’名庵，若隐居者之为，将鄙世之胶扰而不之狎耶，抑以斯人不足与而有取于松也？”金华宋濂窃不谓然。夫植物之中，禀贞刚之气者，唯松为独多。尝昧昧思之：一气方伸，根而蕴者， 荄而敛者，莫不振翘舒荣以逞妍于一时；及夫秋高气清，霜露既降，则皆黄陨而无余矣。其能凌岁寒而不易行改度者，非松也耶？是故昔之君子每托之以自厉，求君之志，盖亦若斯而已。君之处也，与松为伍，则嶷然有以自立；及其为时而出，刚贞自持，不为物议之所移夺，卒能立事功而泽生民，初亦未尝与松柏相悖也。或者不知，强谓君忘世，而致疑于出处间，可不可乎？

濂家青萝山之阳，山西老松如戟，度与君所居无大相远。第兵燹之余，峦光水色，颇失故态，栖栖于道路中，未尝不慨然兴怀。君何时归，濂当持石鼎相随，采黄精、茯苓，烹之于洞云间，亦一乐也。不知君能余从否乎？虽然，匡山之灵其亦迟君久矣。
夷陵即事
尚颜（唐代）

不难饶白发，相续是滩波。避世嫌身晚，思家乞梦多。

暑衣经雪着，冻砚向阳呵。岂谓临岐路，还闻圣主过。
次韵莘老游龙洞
释道潜（宋代）

曈眬杲日破林坰，杖策相将马暂停。路与猿猱争险磴，身随鸿鹄入青冥。

巉岩曲穴疑无底，盘屈苍虬信有灵。能使谢公诗兴动，宛如游刃发新硎。
薛简肃夫人挽词四首
梅尧臣（宋代）

冠剑将朝去，常知好直言。
戒辞犹可托，先见久应存。
莹白冰兼玉，清芬蕙与荪。
堂涂从此闭，何日卜丘原。
呈刘通判
赵蕃（宋代）

自昔旰江妙人物，未容修水擅玙璠。
狱平冤滞繇仁勇，众息讙哗赖德言。
谓继更生校中秘，却追子骥问桃源。
神仙天上多官府，盍乡蓬莱堑弭辕。
阴伏阳升直泰辰，当年犹想降庚寅。
泰山北斗人皆仰，和气春风德有邻。
会即吹嘘九天上，岂徒风月五溪滨。
不惟相国同年契，更有齐年相国人。
旧鹤
方拱乾（明代）

老鹤迎人作意鸣，三年前是一般声。别来何物不经变，知尔于人无所争。

旧侣分飞怜独立，故交相遇倍多情。卫廷岂少乘轩辈，谁卧长松梦玉京。
题盛彦光丘壑轩
洪炎（宋代）

盛子卜居南涧滨，开轩自比葛天民。一丘一壑有能事，三浴三薰无俗尘。

閒逐逸人同执射，偶逢渔父亦垂纶。此轩成毁吾何预，画著岩间恐未真。
颂古十二首
释法泰（宋代）

子卿不下单于拜，始末常遵汉帝仪。
雪后乃知松柏操，事难方见丈夫儿。
和林懿仲喜雪韵
陈傅良（宋代）

常晹厥咎何，君相疚朝夕。愧莫慰群黎，凄其望三白。

是心与天通，昨夜平地尺。蓑笠在东阡，耰锄在西陌。

忍待明年饱，欣及吾事隙。海宇正无尘，草木亦焕赫。

遥知紫宸朝，千官手加额。温纶粲龙光，贺牍交马迹。

衔枚悬瓠城，仗节居延泽。独拥蓝关马，共饭滹沱麦。

更愿吾君相，对此念忠赤。当今挟纩温，恩意到疆埸。

有士如有年，要岂旦日积。袁安自甘寝，扫轨无过客。
河传 春去
孙鼎臣（清代）

春去。何处？雨溟濛，深径莺啼乱红。二十四番花信风。

惺忪。海棠红正浓。

遥想翠楼天共远。肠欲断。春绪随春换。两相思。春不知。

不知。含情当语谁？
和杜得之探梅之什
李光（宋代）

家山富梅林，开落纷无数。二年屏荒村，踏遍溪头路。

孤标凛冰雪，幽香袭巾屦。阳坡照晨曦，永夜泣月露。

端如玉妃谪，清绝欲谁顾。岁寒偶相逢，政复慰迟暮。

君看桃杏面，争妍竞深注。何如丛棘中，获此秀杰句。
赠广淳破衣
顾逢（宋代）

包笠皆为累，游方仅此身。
从教粗褐碎，不用一丝纫。
赴供无闲日，得钱回施人。
生平甘忍辱，性地本来淳。
督运宿明堂川
李复（宋代）

督运晚宿明堂川，凿冰饮马沙冈窟。
风沙正面立不得，骁骑轻兵忽驰突。
密雪拥渡无定河，河带血流侵人骨。
帐中令下星骑来，半夜促行更仓猝。
梅花喜神谱 其六 就实六枝
宋伯仁（宋代）

脱白弄青玉，风味犹辛酸。指日梦惟肖，羹调天下安。
黥面奴
杨维桢（元代）

黥面奴，花作骨，锦作肠，行年十四善文章。
君臣赋诗及妃后，黥奴代诗毫捷走。
狎臣夺爵知几筹？黥奴兼才夸八斗。
桑阴既引武家郎，小崔更入中书堂。
春宫节愍痛至骨，一剑肯贷临淄王？呜呼，巨神秤，称天下，黥奴手，那可把？谁向朱屠借铁锤，锤杀司衡巨神者！
句
陈天麟（宋代）

紫芝秀出何年日，碧藕开成几丈花。
建溪新茗
梅尧臣（宋代）

南国溪阴暖，先春发茗芽。
采从青竹笼，蒸自白云家。
粟粒烹瓯起，龙文御饼加。
过兹安得比，顾渚不须夸。
通衢驿夜坐有感二首 其二
李纲（宋代）

酷暑事行役，瘴云天一方。晓登丞相岭，夜宿翰林堂。

月落星河耿，轩开风露香。微凉生枕簟，归梦到江乡。
五月二十八日塘头小集呈同游刘元煇杨复之
方回（元代）

山中五日寒，霖雨久不止。
稍稍云意开，骎骎日色美。
驾言出东城，道傍玩流水。
胸次积滞闷，一见似可洗。
问讯元方兄，太息雍端子。
养性在知命，制事当达理。
病乃老人常，贫非志士耻。
时运纵衰谢，见趣肯卑鄙。
荒野叩槿楥，幽轩俯莲沚。
吾友跫然来，君子有酒旨。
青甘剖嘉瓜，碧脆摘新李。
加笾何必多，真率故佳尔。
学道气臭合，成文笑谈绮。
鸣禽窥林间，跳鱼出波底。
惊见我辈人，未有客如此。
良晤匪易得，浅醉弥可喜。
会当时盍簪，斯乐未云已。
访天宝洞
邓深（宋代）

远寻仙洞上崔嵬，洞口诸峰翠作堆。
先把姓名书洞竹，洞门终待玉匙开。
与得之手谈约不胜者赋诗探题得题厉吉老所居得之当作予和之云
李光（宋代）

闻道全家避乱离，数间茅屋畏人知。闲寻倦鸟安巢处，静看孤云出岫时。

瓮酿浊醪缘好客，棋翻妙著待赢诗。从来谷口称真隐，应笑通衢卖卜医。
偈四首
释继昌（宋代）

金佛不度炉，坐叹劳生走道途。
不向华山图上看，岂知潘阆倒骑驴。
祭九鼎十二首 其六 亚、终献用《成安》。
郊庙朝会歌辞（宋代）

黄流在中，惟馨香祀。于荐于神，爰祗厥事。礼从多仪，以进为文。

尊斝三献，昭示孔勤。
琴意诗 其一 梅花三弄
张梁（清代）

《梅花》本笛曲，淡淡入我弦。冻云残雪春乍破，一枝两枝篱边落。

喧啾野雀噪深竹，溪水无波照空渌。阳和暗觉指下来，遥峰泼翠岚阴开，五色凤子双徘徊。

小弦急，大弦缓，冷香拂袖东风软。袅袅冰魂吹不断，忽然鹤叫三四声。

罗浮美人梦里惊，霜天欲晓寒更清。平生茅屋心，珠玉空自惜。

山家闭户悄无人，绿缛青苔落英积，瑶琴愔愔醉横膝。

一片孤月当窗白。
红白紫菊 其一
刘介龄（明代）

东篱金紫喜联芳，素锦添移白玉堂。谩道秋容元冷淡，秾华丛里载寒香。
敷文阁学士李仁甫挽词十绝
周必大（宋代）

我畏讥谗口屡缄，独公嗜好不酸咸。
每倾苦酒思谈笑，万里何由奠巽严。
催君时归并寄君宜弟 其一
彭汝砺（宋代）

命彼仆夫驾，晨鸡初一声。朔风不可渡，南径却堪行。

贫莫甚今日，瘦无如尔兄。故惭鱼得计，最爱雁能鸣。
新春书怀
孙应时（宋代）

乐国急春早，寒窗独夜分。
旧期心不动，今恐老无闻。
结习唯黄卷，凝愁奈折云。
梅梢香渐少，还起米炉薰。
青玉案·三年牢落荒江路
侯置（宋代）

三年牢落荒江路。忍明日、辄帆去。冉冉年光真暗度。江山舞助，去波有险，不是留君处。

梅花万里伤迟暮。驿使来时望佳句。我拚归休心已许。短篷孤棹，绿蓑青笠，稳泛潇湘雨。
唐生将卜筑桃花之坞谋家无赀贻书见让寄此解嘲
徐祯卿（明代）

余昔攀白日，虹蜺干紫庭。浮沈帝座侧，无人知岁星。

侧侍公车无所欢，聊骑天马出长安。南下苍江浮七泽，还携谢客弄波澜。

青倪中开秀庐岳，瀑布洒入千峰寒。冥冥仙气贯南斗，直欲凌身烧大丹。

回裾西拂巫山浦，浩荡欢心间云雨。归来欲奏楚王书，汉主上林方好武。

黄金不遇心自吁，白璧无媒翻见侮。昨日结交燕少年，酣歌击筑市中眠。

正逢天子失颜色，夺俸经时无酒钱。入门百结鹔鹴尽，笑立文君明镜前。

却思旧日高阳侣，黄公酒垆何处边。天下绨袍谁不怜，郤卿未具山中橐，何人为买剡溪田。

唐伯虎，真侠客。十年与尔青云交，倾心置腹无所惜。

击我剑，拂君缨。请歌《鹦鹉篇》，为奏朱丝绳，胡为扰扰苍蝇之恶声。

我今蹭蹬尚如此，嗟尔悠悠世上名。
家兄有和再用韵
艾可翁（宋代）

隔林看日落，出户对天行。
久乱人情变，长贫心事明。
虹拖城郭势，河泻甲兵声。
谁似秋来水，能于浊世清。
大人生朝代诸儿五首以春风花草香为韵 其三
项安世（宋代）

何物堪为寿，蟠桃照海涯。栽培烦阿母，护守倩神荼。

夏果收蕡实，春林炫缬花。等闲开结里，尘世几河沙。
独觉
柳宗元（唐代）

觉来窗牖空，寥落雨声晓。
良游怨迟暮，末事惊纷扰。
为问经世心，古人谁尽了。
乌西北流寓士舟赴南省
陈杰（宋代）

天马从西极，云鹏起北溟。
黍离怀故国，风景过新亭。
文物衣冠会，山河庙神灵。
独无中上策，一耸汉臣听。
五更
韩淲（宋代）

五更人物遽喧呼，不信清湖逆旅居。齿发如斯吾老矣，一身蝴蝶梦蘧蘧。
春日对雨联句一首
皎然（唐代）

春烟带微雨，漠漠连城邑。桐叶生微阴，桃花更宜湿。 ——韩章

萧条暗杨柳，散漫下原隰。归路不我从，遥心空伫立。 ——皎然

林低山影近，岸转水流急。芳草自堪游，白云如可揖。 ——韩章

寻山禅客意，苦雨陶公什。游衍情未终，归飞暮相及。 ——皎然

峰高日色转，潭净天光入。却欲学神仙，空思谢朋执。 ——韩章

为道贵逍遥，趋时多苦集。琼英若可餐，青紫徒劳拾。 ——皎然
闻邻佳酣讴一绝
苏籀（宋代）

冶荡淹嫺谁尔令，五陵妍騃可怜生。
兰堂委巷喉呀啭，信有秦声非越声。
浣溪纱 其二 清明载酒山塘重记所见
郑文焯（清代）

斜日朱楼对捲帘。篴中人意柳纤纤。乱丝著地被愁黏。

花影蹋歌红步障，水香试酒白凉衫。一春费泪与江南。
舟次阿城次韵王推府见赠
符锡（明代）

朝宗美江汉，亦自抱微涓。舟楫关河晚，秋风鸟翼先。

贫非坚壮节，老不恨流年。对客仍寒夜，高怀霁景兼。
瑞荆篇为新昌尚宾吕君乃弟赋
徐渭（明代）

荆树双标瑞应期，与君兄弟颇相宜。窦家有子皆丹桂，马氏何人非白眉。

拂蒂游丝萦一本，催花和气绕连枝。他年会见高千尺，问道儿孙几叶垂。
早行
刘攽（宋代）

山鸟相呼曙，樯乌自指南。健看帆席满，坐数舳舻衔。

水阔蛟龙舞，鱼肥鹳鹤贪。阵云浓似墨，送雨向湘潭。
送僧归霅寺坐夏
释永颐（宋代）

道会三旬满，乡山九夏安，
蝶移金鼓梦，龙护宝莲书。
日落沙洲迥，苹香水殿虚。
闭门溪上寺，好好自安居。
玉蝴蝶
潘汾（宋代）

睡起日高莺啭，画帘低卷，花影重重。醉眼羞抬，娇困犹自未惺忪。绣床近、强来描翠，妆镜掩、不肯匀红。锦屏空。对花无语，独怨春风。

匆匆。庾郎去后，香销玉减，是事疏慵。纵蛮笺封了，何处问鳞鸿。眼中泪、万行难尽，眉上恨、一点偏浓。杳无踪。夜来惟有，幽梦相逢。
去新春才旬馀霁色可爱
陆游（宋代）

宦游强半侍仙祠，况是悬车耄及时。厚薄人情穷易见，阴晴天气病先知。

绿樽一醉真当勉，白发千茎莫自疑。野渡山村梅柳动，身闲何处不熙熙。
流年
陆游（宋代）

流年及耄敢前期，浮世如沤只自知。
多贮闲愁持抵酒，剩游好景拟供诗。
海东药到宽衰疾，岷下书稀怆别离。
约束春盘莫草草，又当梅发两京时。
别夔州三绝 其二
王十朋（宋代）

夔峡民淳狱讼稀，使君无事只吟诗。才疏政拙形容陋，深愧邦人为立祠。
投王饶州日勤四首
赵蕃（宋代）

我行三日鄱阳路，每向居民说岁年。
荞麦吐花胜宿麦，山田小旱熟湖田。
晓出相州
杜瑛（元代）

梦中乡国血沾襟，愁里光阴雪满簪。客路风霜荡水阔，诗囊尘土饭山深。

花开自乐本无事，云去复来犹有心。闻健拟从嵇阮醉，山阳暮雨竹成林。
泛清波摘遍
晏几道（宋代）

催花雨小，著柳风柔，都似去年时候好。露红烟绿，尽有狂情斗春早。长安道。秋千影里，丝管声中，谁放艳阳轻过了。倦客登临，暗惜光阴恨多少。

楚天渺。归思正如乱云，短梦未成芳草。空把吴霜鬓华，自悲清晓。帝城杳。双凤旧约渐虚，孤鸿后期难到。且趁朝花夜月，翠尊频倒。
霜天晓角·倚空绝壁
刘仙伦（宋代）

倚空绝壁。直下江千尺。天际两蛾凝黛，愁与恨、几时极。暮潮风正急。酒醒闻塞笛。试问谪仙何处，青山外，远烟碧。
送三季山王簿省觐枢府
杨万里（宋代）

六馆名流王季山，十年风雨短檠寒。
不曾文字饶群子，勉为庭闱就一官。
伯也腾身紫极上，叔号著眼白云端。
会当再奏河东赋，姓字从头揭牓看。
采石
舒頔（元代）

江声似欲欺文士，月色曾经照锦袍。八百仙人骑白鹤，紫箫吹彻碧云高。
征陈至潇湘
朱元璋（明代）

马渡沙头苜蓿香，片云片雨过潇湘。东风吹醒英雄梦，不是咸阳是洛阳。
秋晚
济哈纳（清代）

云山何处望神州，独坐高窗俯碧流。野寺钟声斜照里，荒村烟火小溪头。

晚风冉冉侵藤榻，边树萧萧隔戍楼。客梦今宵应未稳，一轮新月到帘钩。
上元日二首
李昂1（唐代）

上元高会集群仙，心斋何事欲祈年。

丹诚傥彻玉帝座，且共吾人庆大田。

蓂生三五叶初齐，上元羽客出桃蹊。

不爱仙家登真诀，愿蒙四海福黔黎。
用厚后弟强甫韵
刘克庄（宋代）

辞大丛林卓小庵，岂知捷径在终南。
狂歌不晓花十八，饿死休贪芧四三。
汉有子云尤苦思，晋惟逸少不清谈。
君看尼父生知者，问了苌弘又问聃。
次韵倪巨济夏夜二首 其一
韩驹（宋代）

慵便纱帽滑，病起葛衣轻。白露含花动，黄流带月清。

思君开酒阵，是夕破愁城。但恐何平叔，常谈笑老生。
登岳阳望洞庭
谷宏（明代）

对酒平临百尺阑，洞庭南望楚天宽。
中流雨散君山出，故国风高梦泽寒。
帆挂夕阳鹏际没，波涵遥月镜中看。
登临最易轻轩冕，惆怅沧浪羡钓竿。
访琳老闻邮赴供
毛滂（宋代）

宾头应供未还家，聊借僧窗自点茶。
此意不须相见说，已知秋色付蘋花。
十二月二十五日诗悼傅子骏给事
李光（宋代）

归寻北海桥边路，恸哭斯人但故庐。三径空存陶令菊，万签难故邺侯书。

丹青写照空留影，慷慨论文孰起予。叹息平生英妙气，只今寂寞契真如。
漫兴九首
方回（元代）

饿信黥英遇汉皇，攀龙附凤化侯王。
河豚鱼毒亡身耳，何至身亡族亦亡。
临江仙（和答昌甫见寄生朝）
韩淲（宋代）

满眼春生梅柳意，山居清听风泉。又因初度说今年。华颠相望处，新曲忽来前。

自笑一周闲甲子，何为佞佛贪仙。如翁辈行敢随肩。徒知言语妙，欢喜向谁传。
登隆山书院西楼
劳蓉君（清代）

半空云雾拥层楼，中有仙人驻远眸。千古图书藏石室，万家烟远绕溪流。

新诗取压吴山会，健笔能扛浙海秋。此地清高远尘世，好从他日证瀛洲。
春晚即事二首 其一
方一夔（宋代）

纷泊杨花逐晚风，杜鹃声彻故园东。百千种事孤愁外，四十馀年一笑中。

血作公文缘分定，膊成山字坐诗穷。少时怀抱今寥落，惆怅西窗夕照红。
鸣鹊行
唐庚（宋代）

檐前群鹊鸣相呼，法当有客或远书。吾今何处得书尺，而况宾客乘轩车。

平生眼中抹泥涂，汎爱了不分贤愚。卒为所卖罪满躯，放逐南越烹蟾蜍。

百口寄食西南隅，三年莫知安稳无。家书已自不可必，更望故人双鲤鱼。

故人顷来绝能疏，况复万岭千江湖。鸡肋曾是安拳馀，至今畏客如于菟。

岂惟避谤谢还往，此日谁肯窥吾庐。杜门却扫也不恶，何但忘客兼忘吾。

喧喧鸣鹊汝过矣，曷不往噪权门朱。
和徐季功舒蕲道中二十首
王之道（宋代）

日迟风细午阴微，柳外青骢去若飞。
过得水村闻笑语，几家扶得醉人归。
元夕块坐因用叶翰林去年见寄元夕诗韵写怀 其二
程俱（宋代）

短日良易暗，凝阴有时晴。何人劝之照，烛燎皆争明。

今年春苦寒，寒威剧幽并。连绵积三白，云埋阖庐城。

深泥浃新雨，行路无人声。藜灯不来下，箕卜岂复迎。

朝来日照梁，天气忽已更。稍闻桥市间，箫鼓远近鸣。

吴人尚游乐，急如赴春耕。唯有穷巷士，守穷如守盟。
挽宋司空丞相二首 其二
刘攽（宋代）

蜜印加泉室，哀箫去国门。降龙严冕服，画鹿并车轓。

山甫中兴业，臧孙既殁言。定应天壤内，长与日星存。
采桑子（将离武林）
周紫芝（宋代）

云踪老去浑无定，飘泊寒空。又被东风。吹过江南第几峰。

长安市上看花眼，不到衰翁。好趁归鸿。家在西岩碧桂丛。
昭烈帝
徐钧（宋代）

崎岖蜀道谩三分，势去英雄挽不能。
若使人心似西汉，未输光武独中兴。
赠宋公佐 其一
周孚（宋代）

前人久零落，我亦老东南。阅士几千百，如君止二三。

归耕持长策，祛病忆玄谈。何日相随去，诛茅共制庵。
酬刘语石明经
吴受福（清代）

我厌四民穷，天荒地亦老。沟壑未填委，乾坤倏颠倒。

世变何仓皇，氓蚩迷昏晓。窃慕邵平瓜，不求安期枣。

班荆逢故交，袖诗惠我稿。相见如{虚页}𩒽，岂复矜词藻。

春波起歌声，高情抗云表。任运劝委心，静观袪烦恼。

明哲古训导，桑榆蕲共保。
更漏子
陈达叟（宋代）

妾倚门，君上马。残月晓星犹挂。眉黛敛，泪珠凝。别离多少情。

翠翘横，云鬓乱。复入绮衾犹暖。人独自，枕成双。争教不断肠。
凤栖梧
周密（宋代）

竹窈花深连别墅。曲曲回廊，小小闲庭宇。忽地香来无觅处。杖藜闲趁游蜂去。
老桂悬秋森玉树。涧底孤芳，苒苒吹诗句。一掬幽情知几许。钩帘半亩藤花雨。
宫词 其二十一
周彦质（宋代）

文思主吏籍通闺，逐节供须各品题。知是禁园挑菜日，雕床十扛进金篦。
清晓卷帘
欧阳玭（唐代）

清晓意未惬，卷帘时一吟。槛虚花气密，地暖竹声深。

秀色还朝暮，浮云自古今。石泉惊已跃，会可洗幽心。
赠通禅客
释法薰（宋代）

龙墀问法动天颜，天赠黄金一万钱。
打得衲僧公验正，通禅依旧是通禅。
禽言九首 其九
王佐（汝学）（明代）

行不得哥哥，苦竹丛深暮雨多。平平中道人所行，莫是哥哥行偏颇。

道傍自古多荆棘，所以哥哥行不得。
𨹁山顶上度重阳节 其一
吕师濂（清代）

望中楼阁似仙家，徙倚浑疑泛渚槎。爱暖柳条依旧叶，避寒梅子尽情花。

不韦城上长含雾，诸葛祠前烂吐霞。去岁登高无此景，且抛乡思醉天涯。
杂兴六首 其五
皎然（唐代）

白云琅玕色，一片生虚无。此物若无心，若何卷还舒。
玉山久旱七月一日雨作望者云从常山来时赵吏
赵蕃（宋代）

一雨胡为限古城，定应留逐使君行。
前驱尚远毋庸遽，已见萧萧破久晴。
燕台间居
岳钟琪（清代）

危冠欹短发，老去厌华裾。画诺真投笔，间门敢避车。

秋迟沙塞雁，春滞锦江鱼。偃蹇东华路，归怀绕敝庐。
密雨
何景明（明代）

密雨过清朝，空山对寂寥。久阴雷电蛰，旷野虎狼骄。

鹭立清沙近，鸥行白水遥。眼前常见汝，俗物谩相招。
西都赋
班固（两汉）

有西都宾问于东都主人曰：“盖闻皇汉之初经营也，尝有意乎都河洛矣。缀而弗康，实用西迁，作我上都。主人闻其故而睹其制乎？”主人曰：“未也。愿宾摅怀旧之蓄念，发思古之幽情，博我以皇道，弘我以汉京。”宾曰：“唯唯。

汉之西都，在于雍州，实曰长安。左据函谷、二崤之阻，表以太华、终南之山。右界褒斜、陇首之险，带以洪河、泾、渭之川。众流之隈，汧涌其西。华实之毛，则九州之上腴焉。防御之阻，则天地之隩区焉。是故横被六合，三成帝畿，周以龙兴，秦以虎视。及至大汉受命而都之也，仰悟东井之精，俯协《河图》之灵。奉春建策，留侯演成。天人合应，以发皇明，乃眷西顾，实惟作京。于是睎秦岭，睋北阜，挟酆灞，据龙首。图皇基于亿载，度宏规而大起。肇自高而终平，世增饰以崇丽。历十二之延祚，故穷泰而极侈。建金城而万雉，呀周池而成渊。披三条之广路，立十二之通门。内则街衢洞达，闾阎且千，九市开场，货别隧分。人不得顾，车不得旋，阗城溢郭，旁流百廛。红尘四合，烟云相连。于是既庶且富，娱乐无疆。都人士女，殊异乎五方。游士拟于公侯，列肆侈于姬姜。乡曲豪举，游侠之雄，节慕原、尝，名亚春、陵。连交合众，骋骛乎其中。

若乃观其四郊，浮游近县，则南望杜、霸，北眺五陵。名都对郭，邑居相承。英俊之域，绂冕所兴。冠盖如云，七相五公。与乎州郡之豪杰，五都之货殖，三选七迁，充奉陵邑。盖以强干弱枝，隆上都而观万国也。封畿之内，厥土千里，逴跞诸夏，兼其所有。其阳则崇山隐天，幽林穹谷，陆海珍藏，蓝田美玉。商、洛缘其隈，鄠、杜滨其足，源泉灌注，陂池交属。竹林果园，芳草甘木，郊野之富，号为近蜀。其阴则冠以九嵕，陪以甘泉，乃有灵宫起乎其中。秦汉之所极观，渊云之所颂叹，于是乎存焉。下有郑、白之沃，衣食之源。提封五万，疆埸绮分，沟塍刻镂，原隰龙鳞，决渠降雨，荷插成云。五谷垂颖，桑麻铺棻。东郊则有通沟大漕，溃渭洞河，泛舟山东，控引淮湖，与海通波。西郊则有上囿禁苑，林麓薮泽，陂池连乎蜀汉，缭以周墙，四百余里。离宫别馆，三十六所。神池灵沼，往往而在。其中乃有九真之麟，大宛之马，黄支之犀，条支之鸟。逾昆仑，越巨海，殊方异类，至于三万里。

其宫室也，体象乎天地，经纬乎阴阳。据坤灵之正位，仿太紫之圆方。树中天之华阙，丰冠山之朱堂。因瑰材而究奇，抗应龙之虹梁。列棼橑以布翼，荷栋桴而高骧。雕玉瑱以居楹，裁金壁以饰珰。发五色之渥彩，光焰朗以景彰。于是左墄右平，重轩三阶。闺房周通，门闼洞开。列钟虡于中庭，立金人于端闱。仍增崖而衡阈，临峻路而启扉。徇以离宫别寝，承以崇台闲馆，焕若列宿，紫宫是环。清凉、宣温、神仙、长年、金华、玉堂、白虎、麒麟，区宇若兹，不可殚论。增盘崔嵬，登降炤烂，殊形诡制，每各异观。乘茵步辇，惟所息宴。后宫则有掖庭、椒房，后妃之室。合欢、增城、安处、常宁、茝若、椒风、披香、发越、兰林、蕙草、鸳鸾、飞翔之列，昭阳特盛，隆乎孝成。屋不呈材，墙不露形。裛以藻绣，络以纶连。随侯明月，错落其间。金釭衔璧，是为列钱。翡翠火齐，流耀含英。悬黎垂棘，夜光在焉。于是玄墀扣砌，玉阶彤庭，碝磩彩致，琳珉青荧，珊瑚碧树，周阿而生。红罗飒纚，绮组缤纷。精曜华烛，俯仰如神。后宫之号，十有四位。窈窕繁华，更盛迭贵。处乎斯列者，盖以百数。左右庭中，朝堂百寮之位，萧曹魏邴，谋谟乎其上。佐命则垂统，辅翼则成化。流大汉之恺悌，荡亡秦之毒螫。故令斯人扬乐和之声，作画一之歌。功德著乎祖宗，膏泽洽乎黎庶。又有天禄、石渠，典籍之府。命夫谆诲故老，名儒师傅，讲论乎《六艺》，稽合乎同异。又有承明、金马、著作之庭。大雅宏达，于兹为群。元元本本，殚见洽闻。启发篇章，校理秘文。周以钩陈之位，卫以严更之署，总礼官之甲科，群百郡之廉孝。虎贲赘衣，阉尹阍寺。陛戟百重，各有典司。

周庐千列，徼道绮错。辇路经营，修除飞阁。自未央而连桂宫，北弥明光而亘长乐。凌隥道而超西墉，掍建章而连外属。设璧门之凤阙，上觚稜而栖金爵。内则别风之嶕峣，眇丽巧而耸擢，张千门而立万户，顺阴阳以开阖。尔乃正殿崔嵬，层构厥高，临乎未央。经骀汤而出馺娑，洞枍诣以与天梁。上反宇以盖戴，激日景而纳光。神明郁其特起，遂偃蹇而上跻。轶云雨于太半，虹霓回带于棼楣。虽轻迅与僄狡，犹愕眙而不能阶。攀井干而未半，目眴转而意迷，舍棂槛而却倚，若颠坠而复稽，魂怳怳以失度，巡回途而下低，既惩惧于登望，降周流以彷徨。步甬道以萦纡，又杳窱而不见阳。排飞闼而上出，若游目于天表，似无依而洋洋。前唐中而后太液，览沧海之汤汤。扬波涛于碣石，激神岳之嶈嶈。滥瀛洲与方壶，蓬莱起乎中央。于是灵草冬荣，神木丛生。岩峻崷崪，金石峥嵘。抗仙掌以承露，擢双立之金茎，轶埃壒之混浊，鲜颢气之清英。骋文成之丕诞，驰五利之所刑。庶松乔之群类，时游从乎斯庭。实列仙之攸馆，非吾人之所宁。

尔乃盛娱游之壮观，奋泰武乎上囿。因兹以威戎夸狄，耀威灵而讲武事。命荆州使起鸟、诏梁野而驱兽。毛群内阗，飞羽上覆，接翼侧足，集禁林而屯聚。水衡虞人，修其营表。种别群分，部曲有署。罘网连纮，笼山络野。列卒周匝，星罗云布。于是乘銮舆，备法驾，帅群臣，披飞廉，入苑门。遂绕酆鄗，历上兰。六师发逐，百兽骇殚，震震爚爚，雷奔电激，草木涂地，山渊反覆。蹂躏其十二三，乃拗怒而少息。尔乃期门佽飞，列刃钻鍭，要趹追踪。鸟惊触丝，兽骇值锋。机不虚掎，弦不再控。矢不单杀，中必叠双。飑飑纷纷，矰缴相缠。风毛雨血，洒野蔽天。平原赤，勇士厉。猿狖失木，豺狼慑窜。尔乃移师趋险，并蹈潜秽。穷虎奔突，狂兕触蹶。许少施巧，秦成力折。掎僄狡，扼猛噬。脱角挫脰，徒搏独杀。挟师豹，拖熊螭。曳犀犛，顿象罴。超洞壑，越峻崖。蹶崭岩，巨石隤。松柏仆，丛林摧。草木无余，禽兽殄夷。

于是天子乃登属玉之馆，历长杨之榭。览山川之体势，观三军之杀获。原野萧条，目极四裔。禽相镇压，兽相枕藉。然后收禽会众，论功赐胙。陈轻骑以行炰，腾酒车以斟酌。割鲜野食，举烽命釂。飨赐毕，劳逸齐，大辂鸣銮，容与徘徊。集乎豫章之宇，临乎昆明之池。左牵牛而右织女，似云汉之无涯。茂树荫蔚，芳草被堤。兰茝发色，晔晔猗猗。若摛锦布绣，烛燿乎其陂。鸟则玄鹤白鹭，黄鹄鵁鹳，鸧鸹鸨鶂，凫鷖鸿雁。朝发河海，夕宿江汉。沉浮往来，云集雾散。于是后宫乘輚辂，登龙舟。张凤盖，建华旗。祛黼帷，镜清流。靡微风，澹淡浮。棹女讴，鼓吹震，声激越，謍厉天，鸟群翔，鱼窥渊。招白鹇，下双鹄。揄文竿，出比目。抚鸿罿，御矰缴，方舟并骛，俯仰极乐。遂乃风举云摇，浮游溥览。前乘秦岭，后越九嵕，东薄河华，西涉岐雍。宫馆所历，百有余区。行所朝夕，储不改供。礼上下而接山川，究休佑之所用。采游童之欢谣，第从臣之嘉颂。于斯之时，都都相望，邑邑相属。国藉十世之基，家承百年之业，士食旧德之名氏，农服先畴之畎亩，商循族世之所鬻，工用高曾之规矩。粲乎隐隐，各得其所。

若臣者徒观迹于旧墟，闻之乎故老，十分而未得其一端，故不能遍举也。
减字木兰花·琴心和止
沈瀛（宋代）

琴心和止。姹女与君相对喜。窗牖藏风。每唤其名应即通。玉英金酒。更唤黄婆同饮寿。莫讳人何。见说婴儿屋里多。
路西田舍示虞孙小诗二十四首 其一
李之仪（宋代）

霅上归来过了春，枝头杏子可尝新。旋追老酒医佳况，更谢提壶解劝人。
子浚庭中玉兰盛开感赋
皇甫汸（明代）

香销玉树更生春，不见当年种玉人。莫道有情非草木，半垂未展似伤神。
题刊字蔡生
方岳（宋代）

六经四十三万字，古未版行天所秘。
鲁才得见易春秋，书到汉时犹墨记。
不知何年有尔曹，误我百世惟寸刀。
日传万纸未渠已，宇宙迫窄声嘈嘈。
一第竟为吾子慁，办笔如椽补龙衮。
生毋谓我不读书，待捡麻沙见成本。
补巢书屋歌
钱梦铃（清代）

择居有如鸟择巢，脱彼幽谷迁于乔。我生铩翮频飘飖，西飞燕于东伯劳。

初从萧林陟东皋，鹊巢暂作鸠居侨。七年寄迹如萍飘，朅来此地重诛茅。

羽谯谯兮尾翛翛，尔室幸免风雨漂。室中有于取鸱枭。

漫漫长夜时鸣嗥。两三雏羽犹稚娇，傍母索哺声嗷嗷。

老乌觅食暮复朝，俯噣堕芷仰衔苕。卷羽飞渡长江潮，漂泊湖海非游遨。

归飞不为惊弓逃，两翼损折难翔翱。缩颈曳尾伏林梢，一枝犹喜稳鹪鹩。

君不见羽山文雉中旌旄，弋者挟弹弯乌号，故巢回首牖户抛。

又不见西江单鹄摩青霄，撄缴忽坠层云高，故巢回首林木焦。

嗟哉两禽具奇毛，祸机窃发徒自招。何如空谷长逍遥，偃仰不用嗟无聊。

丹山阿阁让九苞，弗复矫首抟扶摇。噫吁嘻！弗复矫首抟扶摇。
黄香梅
许及之（宋代）

多叶似太繁，浅装还越样。格韵细题评，远出红梅上。
晦日宴高氏林亭
解琬（唐代）

主第簪裾出，王畿春照华。山亭一以眺，城阙带烟霞。

横堤列锦帐，傍浦驻香车。欢娱属晦节，酩酊未还家。
初预郊坛分献得南海
李东阳（明代）

南海分坛位向东，石门深锁象龙宫。归虚下有通灵地，广利中含济物功。

万里炎威惊变雪，一春佳兆喜占风。儒臣诏许供牲币，愧有微诚佐圣躬。
井络
李商隐（唐代）

井络天彭一掌中，漫夸天设剑为峰。阵图东聚燕江石，

边柝西为雪岭松。堪叹故君成杜宇，可能先主是真龙。

将来为报奸雄辈，莫向金牛访旧踪。
太皇太后合春帖子
赵湘（宋代）

镂成宝字题宫户，剪出名花趁御筵。
人世不知春色早，忽惊歌吹下中天。
神骨鉴·骨之色与质
曾国藩（清代）

骨有色，面以青为贵，“少年公卿半青面”是也。紫次之，白斯卿矣。骨有质，头以联者为贵，碎次之。总之，头上无恶骨，面佳不如头佳。然大而缺天庭，终是贱品；圆而无串骨，半是孤僧；鼻骨犯眉，堂上不寿；颧骨与眼争，子嗣不立。此中贵贱，有毫厘千里之辨。
石盎寺竹轩
李弥逊（宋代）

蛇行曲折度平冈，乱竹疏松荫佛场，
乞得曲肱方席地，秋风送我上羲皇。